โบรกฯ แท็กทีมเชียร์ “ซื้อ” IVL ชูกำไร Q2 โตแกร่ง รับผลดีลุยซื้อกิจการต่อเนื่อง
โบรกฯ แท็กทีมเชียร์ "ซื้อ" IVL ชูกำไร Q2 โตแกร่ง รับผลดีลุยซื้อกิจการต่อเนื่อง ดันกำลังการผลิตพุ่งกระฉูด
20 มิ.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท อินโดรามา เวนเจอร์ส จำกัด (มหาชน) หรือ IVL หลังบริษัทเข้าทำสัญญาร่วมทุนกับบริษัทต่างประเทศ เพื่อลงทุนในโรงงานผลิตภัณฑ์ที่เกี่ยวของกับธุรกิจของบริษัทอย่างต่อเนื่อง
โดยล่าสุด เมื่อวันที่ 18 มิ.ย.2561 บริษัท Auriga Polymers Inc. ประเทศสหรัฐอเมริกา (Auriga) ซึ่งเป็นบริษัทย่อยทางอ้อมของ IVL ได้ลงนามเข้าทำสัญญาร่วมทุนกับบริษัท Huvis Global Corporation ประเทศเกาหลีใต้ เพื่อจัดตั้งบริษัทร่วมทุนภายใต้ชื่อ Huvis Indorama Advanced Materials, LLC. (HIAM) ในสหรัฐอเมริกา สัดส่วนร้อยละ 50:50 อนึ่ง บริษัท HIAM จะดำเนินการผลิตเส้นใยที่มีค่าหลอมเหลวต่ำ (Low Melting Fiber: LMF) ด้วยกำลังการผลิต 6 หมื่นตัน/ปี คาดว่าโรงงานจะเริ่มดำเนินการได้ในปี 62
ขณะที่ราคาหุ้น IVL ปิดตลาดวานนี้ (20 มิ.ย.) อยู่ที่ 56 บาท บวก 1.50 บาท หรือ 2.75% ด้วยมูลค่าซื้อขาย 1.31 พันล้านบาท จึงยังคงมีอัพไซด์จากราคาเป้าหมาย 80 บาท อยู่ 42.86%
ทั้งนี้ นักวิเคราะห์ บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” IVL ให้ราคาเป้าหมาย 80 บาท/หุ้น โดย IVL ประกาศเข้าซื้อโรงงาน PET 0.54mtpa ในประเทศอียิปต์ ซึ่งเป็นข่าวดีเหนือความคาดหมายทั้งสำหรับเราและตลาดเนื่องจากบริษัทไม่เคยกล่าวถึงดีลนี้มาก่อน โดยมองเชิงบวกต่อการซื้อสินทรัพย์ครั้งนี้เพราะเชื่อว่าจะช่วยให้ IVL มีกำไรเติบโต รวมทั้งเสริมความแข็งแกร่งของธุรกิจในตะวันออกลางเนื่องจาก IVL ซื้อสินทรัพย์ที่ EV/EBITDA ต่ำกว่า 5x
โดยประเมินต้นทุนการซื้อกิจการอยู่ที่ 120 ล้านเหรียญสหรัฐ (ถือหุ้น 50%) เท่ากับ EV/EBITDA 4.4x ซึ่งต่ำกว่าต้นทุนการซื้อสินทรัพย์ตามปกติของ IVL ที่ 5x ซึ่ง บล.ซีจีเอส-ซีไอเอ็มบี (ประเทศไทย) ประมาณการส่วนแบ่งกำไรปีละ 300-500 ล้านบาทและประเมินมูลค่าที่ 2 บาท/หุ้น
ขณะที่ นักวิเคราะห์ บล.ดีบีเอสฯ ระบุในบทวิเคราะห์ แนะนำ “ซื้อ” IVL ราคาเป้าหมาย 71 บาทต่อหุ้น โดยมองว่าการที่บริษัท Indorama Netherlands B.V. (INBV) เซ็นสัญญาร่วมทุนกับ Dhunseri Petrochem Limited (Dhunseri) India สัดส่วนถือหุ้น 50% เพื่อซื้อ PET facility of Egyptian Indian Polyester Company S.A.E. (EIPET) ในอียิปต์ กำลังการผลิต 5.4 แสนตันต่อปี (คิดเป็น +10% กำลังการผลิต PET ในปัจจุบันของบริษัท) เป็นหนึ่งในโรงงานที่ใหญ่สุดในแถบตะวันออกกลางและทวีปแอฟริกาเป็นบวกต่อ IVL
โดยเป็นส่วนที่เข้ามาชดเชยการเลื่อนอุปทาน PET ใหม่ที่จะเข้ามาของโรงงาน Corpus Christi (เลื่อนจากปี 62 เป็นปี 63) และส่งไปยังตลาดสหรัฐได้ด้วย แต่เรายังไม่ได้รวมการลงทุนนี้ในประมาณการเพราะรอความชัดเจนในเงื่อนเวลา แต่ถ้ารวมเข้ามาแล้วประมาณการกำไร &amp; ราคาพื้นฐานจะปรับขึ้น 1-3% จากปัจจุบัน
ทั้งนี้คาดว่า PET ในอาเซียนจะถึงจุด Peak ในไตรมาส 2/61 และอยู่ในภาวะปกติช่วงครึ่งหลังปี 61 ด้าน Spread ทั้ง PET &amp; West PTA จะสูงมากในช่วงไตรมาส 2 ปีนี้แล้วอ่อนลงในครึ่งหลังปี 61 แต่ภาพรวมทั้งปีจะแข็งแกร่งมาก เพราะระดับสต็อกที่ต่ำและดีมานด์สูง รวมทั้งมีผลประโยชน์จากการลงทุนซื้อกิจการเข้ามาเพิ่มในครึ่งหลังปี 61 ด้วย ส่วนในระยะยาวมองว่าการซื้อกิจการและการเพิ่มผลิตภัณฑ์ HVA จะทำให้ผลประกอบการเติบโตได้
ส่วน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำทยอยสะสม IVL ให้ราคาเป้าหมาย 70 บาทต่อหุ้น จากมุมมองเชิงบวกต่อผลประกอบการไตรมาส 2/61 และแรงส่งผลประกอบการต่อเนื่องไปในครึ่งหลังปี 61 ที่จะได้ประโยชน์จากกำลังการผลิตที่เพิ่มขึ้น จากโครงการที่เพิ่งเข้าซื้อกิจการแล้วเสร็จ รวมถึงแรงส่งของมาร์จิ้นที่ยังได้ผลบวกจากตลาดที่ตึงตัว